อาเซียนลดดอกไม่ก่อสงครามค่าเงิน
ธปท.ชี้ถึงประเทศอาเซียนแข่งกันลดดอกเบี้ย ทำให้ค่าเงินอ่อนแต่ยืนยันไม่ใช่สงครามค่าเงิน
16 พ.ค. 2558

ธปท.ชี้ถึงประเทศอาเซียนแข่งกันลดดอกเบี้ย ทำให้ค่าเงินอ่อนแต่ยืนยันไม่ใช่สงครามค่าเงิน
นางอลิศรา มหาสันทนะ ผู้อำนวยการอาวุโสฝ่ายเศรษฐกิจระหว่างประเทศ ธนาคารแห่งประเทศไทย (ธปท.) เปิดเผยว่า การที่หลายประเทศในอาเซียนได้ใช้ผ่อนคลายนโยบายการเงินและลดดอกเบี้ยลงเพื่อให้ค่าเงินอ่อน เพื่อแก้ไขปัญหาเศรษฐกิจชะลอตัว รวมทั้งไทยด้วยยังไม่ถึงขั้นที่จะก่อให้เกิดสงครามค่าเงินในภูมิภาคนี้
"การลดดอกเบี้ยนโยบายของธนาคารกลางประเทศในภูมิภาค ทำเพื่อตอบสนองต่อภาพรวมของเศรษฐกิจที่ชะลอตัวมากกว่าที่จะมองผลให้ค่าเงินอ่อน" นางอลิศรา กล่าว
อย่างไรก็ดี ยอมรับว่า เศรษฐกิจจีนที่ชะลอตัวและส่งผลให้อาเซียนชะลอตัวตามไปด้วยนั้นจะเป็นตัวฉุดให้เศรษฐกิจโลกฟื้นตัวได้ไม่เร็วนัก แม้เศรษฐกิจสหรัฐจะดีขึ้น เศรษฐกิจสหภาพยุโรปมีแนวโน้มสดใส เศรษฐกิจญี่ปุ่นที่พอไปได้ ความเสี่ยงยังคงเพิ่มขึ้น ดังนั้น ไทยต้องเร่งภาคในประเทศทั้งการใช้จ่าย และโดยเฉพาะการลงทุนที่ยังน้อยมากให้เร็วขึ้น เพื่อทดแทนภาคส่งออกที่ชะลอ 
นางอลิศรา กล่าวว่า จากการประเมินการชะลอตัวของเศรษฐกิจจีนในไตรมาสแรกของปีนี้ชะลอตัวลงมากกว่าที่ตลาดคาดการณ์ไว้ และมีความเสี่ยงที่เศรษฐกิจจีนอาจจะชะลอตัวลงอีกได้ในไตรมาสต่อๆ ไป เพราะแนวทางการปฏิรูปโครงสร้างใหม่ของเศรษฐกิจจีนยังต้องใช้เวลาในการดำเนินการอีกหลายปี ซึ่งพบว่าจะส่งผลกระทบต่อความสามารถในการขยายตัวของการส่งออกของไทยไปอีกระยะหนึ่ง จนกว่าเศรษฐกิจจีนจะผ่านการยกระดับปฏิรูปโครงสร้างเสร็จ และกลับมาโตได้อย่างยั่งยืนคาดว่าอาจจะต้องใช้เวลาจนถึงปี 2570